विश्व एथलेटिक्स : अयोग्य करार दिए गए बोल्ट  
जमैका के उसेन बोल्ट को दाएगू में जारी विश्व एथलेटिक्स चैम्पियनशिप की पुरुषों की 100 मीटर दौड़ के फाइनल में अयोग्य करार दे दिया गया।
विश्व के सबसे तेज धावक जमैका के उसेन बोल्ट को दाएगू में जारी विश्व एथलेटिक्स चैम्पियनशिप की पुरुषों की 100 मीटर दौड़ के फाइनल में रविवार को अयोग्य करार दे दिया गया। बोल्ट के बाहर होने से स्टेडियम में भारी संख्या में मौजूद खेल प्रेमी अवाक रह गए।   समाचार एजेंसी सिन्हुआ के मुताबिक पुरुषों की 100 मीटर की फाइनल दौड़ रविवार सुबह 11.45 बजे शुरू हुई। इसके लिए बोल्ट उनके हमवतन खिलाड़ी योहान ब्लेक, नेस्टा कार्टर और अन्य धावक 66422 सीटों की क्षमता वाले स्टेडियम में दाखिल हुए। खिलाड़ियों के स्टेडियम में प्रवेश करने पर दर्शकों ने तालियों की गड़गड़ाहट के साथ उनका स्वागत किया।  दौड़ के लिए पांच मिनट तक अपने को तैयार करने के बाद बोल्ट नीली ट्रैक के पांच नम्बर लेन पर पहुंचे और दौड़ लगाने के लिए तैयार हुए। दौड़ शुरू करने के लिए रेफ्री गोली दागने ही वाले थे कि इसी बीच बोल्ट ने दौड़ लगानी शुरू कर दी। बोल्ट दौड़ लगाते हुए कई मीटर तक आगे बढ़ गए।  बाद में जब उन्हें अपनी गलती का अहसास हुआ तो उन्होंने अपनी टी-शर्ट उतार दी। बोल्ट को यह जाहिर हो गया कि उन्हें अयोग्य करार दे दिया जाएगा। अयोग्य करार दे दिए जाने से बोल्ट का 100 और 200 मीटर दौड़ में स्वर्ण जीतने की महात्वाकांक्षा समाप्त हो गई।